b'\n_START_ARTICLE_\nTarptautin\xc4\x97 fonetin\xc4\x97 ab\xc4\x97c\xc4\x97l\xc4\x97\n_START_PARAGRAPH_\nTarptautin\xc4\x97 fonetin\xc4\x97 ab\xc4\x97c\xc4\x97l\xc4\x97 (angl. International Phonetic Alphabet, IPA) arba TFA yra ab\xc4\x97c\xc4\x97lin\xc4\x97 fonetinio \xc5\xbeym\xc4\x97jimo sistema, paremta lotyn\xc5\xb3 ab\xc4\x97c\xc4\x97le. J\xc4\x85 suk\xc5\xabr\xc4\x97 Tarptautin\xc4\x97 fonetikos asociacija, siekdama sunorminti \xc4\xafvairi\xc5\xb3 kalb\xc5\xb3 gars\xc5\xb3 u\xc5\xbera\xc5\xa1ym\xc4\x85.  Tarptautin\xc4\x99 fonetin\xc4\x99 ab\xc4\x97c\xc4\x97l\xc4\x99 naudoja leksikografai, \xc5\xbemon\xc4\x97s, kurie moko(si) u\xc5\xbesienio kalb\xc5\xb3, kalbotyrininkai, kalbos ir kalb\xc4\x97senos patologai, dainininkai, aktoriai, dirbtini\xc5\xb3 kalb\xc5\xb3 k\xc5\xabr\xc4\x97jai bei vert\xc4\x97jai._NEWLINE_TFA sukurta taip, kad pavaizduot\xc5\xb3 tik tas kalbos savybes, kurias turi \xc5\xa1nekamoji (oralin\xc4\x97/vokalin\xc4\x97) kalba: kalbos garsus, fonemas, intonacij\xc4\x85 ir \xc5\xbeod\xc5\xbei\xc5\xb3 bei skiemen\xc5\xb3 i\xc5\xa1skaidym\xc4\x85. Tam, kad b\xc5\xabt\xc5\xb3 atskirtos papildomos savyb\xc4\x97s kaip grie\xc5\xbeimas dantimis, \xc5\xa1veplavimas ar garsai, sukuriami su ki\xc5\xa1kio l\xc5\xabpa ar vilko gomuriu, gali b\xc5\xabti naudojamas i\xc5\xa1pl\xc4\x97stas simboli\xc5\xb3 rinkinys, vadinamas TFA papildymu (angl. Extensions to the IPA)._NEWLINE_TFA simboliai yra sudaryti i\xc5\xa1 vieno arba daugiau element\xc5\xb3, priskiriam\xc5\xb3 dviem tipams: raid\xc4\x97s ir diakritiniai \xc5\xbeenklai. Pavyzd\xc5\xbeiui, angl\xc5\xb3 kalbos raid\xc4\x97 \xe2\x8c\xa9t\xe2\x8c\xaa TFA sistema gali b\xc5\xabti u\xc5\xbera\xc5\xa1yta viena raide\xc2\xa0\xe2\x80\x93 [t], arba raide su diakritiniu \xc5\xbeenklu\xc2\xa0\xe2\x80\x93 [t\xcc\xba\xca\xb0]. Tai priklauso nuo to, kaip tiksliai jos tarim\xc4\x85 norima u\xc5\xbera\xc5\xa1yti. Da\xc5\xbenai foneminei transkripcijai naudojami pasvirieji br\xc5\xabk\xc5\xa1niai, tod\xc4\x97l /t/ yra ma\xc5\xbeiau tikslu nei [t] ar [t\xcc\xba\xca\xb0] ir, priklausomai nuo kalbos ir konteksto, gali reik\xc5\xa1ti abu garsus._NEWLINE_Retkar\xc4\x8diais Tarptautin\xc4\x97 fonetikos asociacija prideda, panaikina ar pakei\xc4\x8dia tam tikras raides ar diakritinius \xc5\xbeenklus. Po paskutinio pakeitimo 2005\xc2\xa0m. TFA turi 107 raides, 52 diakritinius ir 4 prozodinius \xc5\xbeenklus. Visi jie pavaizduoti TFA tinklalapyje.'